Twee leef toe hul vliegtuig net ná opstyging val | Netwerk24
Twee leef toe hul vliegtuig net ná opstyging val
Deur Cara-Lee Dorfling 02 Mei 2019 20:49
Twee mans het ’n noue ontkoming gehad toe hul ligte vliegtuig sekondes nadat dit opgestyg het naby Oos-Londen neergestort het.
Die Glasair II-S FT-tweesitplekvliegtuig was blykbaar skaars 15 m in die lug toe die enjin stol en die vliegtuig val.
Die wrak van die Glasair II-S FT-tweesitplekvliegtuig wat Woensdagoggend by die Wings Park-vliegveld buite Oos-Londen neergestort het. Foto: Verskaf
Volgens Kabelo Ledwaba, woordvoerder van die burgerlugvaartowerheid (BLO), was die voorval Woensdag omstreeks 11:00 by die Wings Park-vliegveld buite Oos-Londen.
“Daar was twee mense in die vliegtuig en hulle is oomblikke ná die ongeluk deur paramedici behandel. Die vliegtuig is verwoes.”
Willie Pieterse, die vlieënier, en Paul Cormack, sy passasier, is in ’n hospitaal opgeneem.
Die wrak van die Glasair II-S FT-tweesitplekvliegtuig in die bosse buite Oos-Londen. Foto: Verskaf
Volgens Patrick Hill, ’n vriend van Pieterse, wat ook by Wings Park betrokke is, was die vliegtuig sowat 15 m in die lug en het teen tussen 96 km/h en 112 km/h gevlieg toe die enjin stol en die vliegtuig neus eerste grond toe val. Die neus het afgebreek.
“Albei is gelukkig dat hulle nie erger beseer is nie. Pieterse is by sy bewussyn en sterk goed aan. Cormack het ’n paar snye en wonde opgedoen.”
Volgens Hill is Pieterse een van die medestigters van Wings Park, wat bykans 12 jaar gelede op die been gebring is.
Ledwaba sê die ongeluk-en-insidentondersoekafdeling (AIID) ondersoek die oorsaak van die ongeluk.
“Beamptes het reeds leidrade begin versamel.”
Meer oor: Oos-Londen | Vliegtuigongeluk | Neergestort
Comair gaan geld van Boeing eis